དེ་རིང་ངས་སྒྲུང་ཐུང་ཞིག་འབྲི་བར་འདོད།དེ་ཡང་གནའ་སྔ་མོ་སྔོན་མོ་ལུང་པ་ཞེས་པའི་ཁོར་ཡུག་གཙང་ཞིང་ཉམས་དགའ་བའི་ཡུལ་ལྗོངས་ཤིག་ཡོད་ཅིང་།ཡུལ་ལྗོངས་དེར་མཐར་གངས་རིས་ཡོངས་སུ་སྐོར་བ་དང་།རི་རྩེའི་སྟེང་ལ་དབྱར་དགུན་སྟོན་དཔྱིད་མེད་པར་གངས་རིས་ཡོངས་སུ་བཟུང་གི་ཡོད།རི་སྐེད་ལ་ཤིང་རིགས་སྣ་ཚོགས་སྐྱེས་ཤིང་།རི་འདབས་ལ་མཚོ་དང་མཚེའུའི་ཡོན་ཆབ་བཤམས་པ་ནང་བཞིན་ཡོད།མཚོ་དང་མཚེའུ་དེ་དག་ནང་ལ་སྲོག་ཆགས་སྣ་ཚོགས་ཤིག་ཞི་བདེའི་བག་ཕེབས་ཀྱི་གནས།རི་སྐེད་ཀྱི་ཤིང་ནགས་གསེང་ལ་བྱ་རིགས་སྣ་ཚོགས་ཤིག་ཞེད་སྣང་མེད་པའི་རང་དབང་གིས་རྒུམ་འབུ་འཐུ།རི་བོ་གཉིས་ཀྱི་བར་ནས་གངས་ཆུ་སྔོན་མོ་དལ་གྱིས་རྒྱུ།དབྱར་དུས་དུད་འགྲོའི་རབ་ཆོད་ཙམ་ཡོད་པ་དང་།ཡངས་ཤིང་རྒྱ་ཆེ་བའི་སྤང་ལྗོངས་དང་།སྔོན་ཞིང་དྭངས་པའི་ལྗོན་ཤིང་།དེ་འདྲའི་ཡུལ་ལྗོངས་སྟེང་ལ་ཤ་བ་དང་།གླ་བ།རྐྱང་།རྟ་དང་རྟེའུ།འབྲི་དང་གཡག།མཛོ་དང་མཛོ་མོ།བ་མོ་གླང་།ར་དང་རེའུ།ལུག་དང་ལུག་གུ་སོགས་རྩྭ་ཆུར་རང་དབང་ཞི་བདེའི་ངང་ནས་རོལ་གྱི་ཡོད།